Универзитет у Нишу

Филозофски факултет

Департман за француски језик и књижевност

**Наставно-научном већу**

Филозофског факултета Универзитета у Нишу

*Предмет*: Извештај о студијском боравку

На седници одржаној 2. октобра 2015. год. Веће Департмана за француски језик и књижевност усвојило је извештај о студијском боравку доц. др Селене Станковић, доц. др Нермина Вучеља и доц. др Ивана Јовановића, наставникâ на овом департману, у периоду од 20. до 26. септембра 2015. на Факултету књижевности и језикâ Универзитета у Поатјеу, Француска (Faculté des lettres et des langues, Université de Poitiers, France).

На основу потписаног *Оквирног уговора о сарадњи* Универзитета у Нишу и Универзитета у Поатјеу, као и потписаног *Додатка Оквирном уговору о сарадњи* Филозофског факултета у Нишу и Факултета књижевности и језикâ у Поатјеу, наставници ова два факултета су у мају 2015. на Филозофском факултету у Нишу (17–19. мај 2015) започели израду програма заједничких мастерских студија француског као страног језика. Током боравка на Универзитету у Поатјеу у наведеном периоду:

а) настављено је са израдом студијског програма који ће омогућити увођење двоструко валидних диплома и договорено је да уговор о реализацији програма буде потписан до јуна 2016. год.;

б) утврђене су заједничке активности за наредну календарску годину (Летњи кампус на Универзитету у Поатјеу у периоду од 18. јуна до 2. јула 2016. у чијој реализацији би учествовали студенти и наставници Департмана за француски језик и књижевност Филозофског факултета у Нишу; међународни научни скуп у оквиру Летњег кампуса 2016. године са темом *Контекстуализација уџбеника за француски као страни језик: проблеми и њихово превазилажење*, и др.);

в) наставници са Департмана су са рефератима учествовали на научном скупу *Enseigner le français langue étrangère à des apprenants natifs de langues MoDiMEs* који је у организацији Универзитета у Поатјеу био одржан 24. и 25. септембра (Селена Станковић: *Le français langue étrangère à la Faculté des Sciences Naturelles et de Mathématiques: les attitudes des étudiants*, Нермин Вучељ: *Les textes littéraires dans l’apprentissage du FLE*, Иван Јовановић: *Le traitement des expressions idiomatiques dans les manuels du FLE utilisés par les apprenants serbes de Niš*).

Трошкове превоза, смештаја и учешћа на научном скупу сносио је Универзитет у Поатјеу.

Управник

Департмана за француски језик и књижевност,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

доц. др Селена Станковић

У Нишу,

5. октобра 2015. године